徐廣文生朝
作者：林光朝
朝代：宋

paragraphs: 盤古一笑鴻濛開，神馬負圖從天來。
八卦旋轉六十四，黄鍾是爲元氣胎。
雷斧未動百泉縮，江上早見春風回。
况當九日得陽數，太白之精隨斗魁。
徐卿有子何絕奇，熊羆驚夢初得之。
珠庭犀角照宇宙，清飚忽忽生桂枝。
筆落猶如千鈞弩，異科暫失韓吏部。
絳帳初隨吾道東，遂令小邦變齊魯。
孔席豈是三年淹，蓬萊畫閣鋪牙籤。
他年欲數中書考，再拜祝公長不老。